Lutz Jacobi
Lutske (Lutz) Jacobi (Ketlik 13 desimber 1955) is in Fryske politikus en bestjoerder. 

Fan 2006 oant 2017 wie Lutz Jacobi foar de PvdA lid fan de Twadde Keamer.

Oplieding en wurk 
Lutz Jacobi foltôge har oplieding rjochten oan de Iepen Universiteit Nederlân. Dêrnei folge hja tusken 1976 en 1981 de learareoplieding yn Ljouwert. Jacobi gie oan de slach by de GGD yn Drachten, dêr't hja as funksjonaris sûnensfoarljochting en opfieding wurke en fan 1995 oant 1999 direkteur wie. Nei de fúzje fan de GGD's yn Fryslân yn 1999 waard Jacobi direkteur fan de reorganisearre GGD Fryslân.

Yn 1985 waard Jacobi lid fan de PvdA. Fan 1 maaie 2018 oant 31 desimber 2022 wie Jacobi direkteur fan de Waadferiening.

PvdA-keamerlid 

By de Twadde Keamerferkiezings fan 2006 waard Jacobi yn it parlemint keazen. Hja hold har maidenspeech op 6 febrewaris 2007 oer it ferbod fan hannel yn produkten fan sealrobben en klapmûtsen. Yn juni 2010 stie hja by de Twadde Keamerferkiezings dat jier op plak 26 fan de PvdA-list en krige doe goed 5.000 foarkarstimmen. Jacobi gie yn 2012 de striid oan mei Albayrak, Van Dam, Plasterk en Samson foar it fraksjefoarsitterskip fan de PvdA yn 'e Twadde Keamer om't hja net woe dat de striid in rânestedske saak waard. Yn dy striid foel Jacobi fral op troch har oprjochte en sljochte antwurden op fragen sûnder dêrby de wenstige polityk-strategyske foarbehâlden en dat makke har in stik bekender by it publyk. Dy striid wûn Diederik Samsom, mar by de keamerferkiezings letter dat jier helle hja goed 16.000 foarkarstimmen. Yn 2013 stimde hja as ienige PvdA-er tsjin de oanskaf fan de Joint Strike Fighter. Ek wie hja it ienige keamerlid dat by de ynauguraasje fan kening Willem Alexander de belofte ôflei yn it Frysk. Yn 2017 ferliet hja de lanlike polityk.

Riedswurk 
By de ferkiezings foar de weryndielde gemeente Ljouwert yn 2013 wie hja listtriuwer foar de PvdA. Hja krige foldwaande foarkarstimmen, mar gong net yn de gemeenteried. By de gemeenteriedsferkiezings yn novimber 2017 wie hja listlûker. Hoewol’t de PvdA der yn it hiele lân striemin foar stie, ferlear de partij yn Ljouwert mar ien sit en ûnder lieding fan Jacobi bleau de partij mei alve sitten de grutste partij. Lutz Jacobi waard keazen ta fraksjefoarsitter fan de PvdA yn de gemeente Ljouwert en hja bleau dat oant 2022.

PvdA-partijfoarsitter 
Yn 'e simmer fan 2022 waard Lutz Jacobi keazen yn it haadbestjoer fan de PvdA. Hja wie doe al gjin waarm foarstanner fan in fúzje tusken de PvdA en GL en fûn dat de PvdA de tiid better besteegje koe oan it opstellen fan in list mei 5 of 6 punten, dy't it wolwêzen fan de gewoane minsken ferbetteren. 

Op 3 augustus 2023 makke hja yn 'e Ljouwerter Krante bekend makke dat hja it haadbestjoer fan de PvdA ferlit. Dat beslút naam hja út ûnfrede oer de mienskiplike list fan de PvdA en GL. Hja neamde dy list in 'technokratyske en smelle alliânsje' en liet earder al oer GL trochskimerje dat dy partij der fral is foar kânsrike jongerein út bettere ynkommensgroepen ynstee foar de minsken út de legere ynkommensgroepen. Lutz Jacobi wie nei Henk Nijboer dêrmei de twadde bekende PvdA út it noarden dy't fanwegen de ynsette fúzjekoers fan de PvdA ôfheakket.

Prizen 
Yn juny 2009 waard Jacobi troch Natuermonuminten útroppen ta de 'grienste politikus fan Nederlân' fan it jier. Neffens Natuermonuminten pykte hja boppe kollega's út wat har krewearjen foar de natuer oanbelange. Yn de Twadde Keamer frege hja ûnder mear omtinken foar de ekologyske haadstruktuer, natuerûnderrjocht, duorsume fiskerij, greidefûgelbehear en better oerlis tusken natuer- en ekonomyske organisaasjes. Yn 2012 krige Jacobi dy titel nochris.

Frysk ûnderwizer
Frysk bestjoerder
Frysk politikus
PvdA-politikus
Twadde Keamerlid
Frysk sosjalist
Persoan berne yn Ketlik
Persoan berne yn 1955